text: За година външният дълг е нараснал с 2,22 млрд. евро
  Дължи се на ръст на задълженията на държавата
  Брутният външен дълг в края на март е 39,38 млрд. евро, което е с 387 млн. евро по-малко спрямо края на 2014 г., обявиха от БНБ, пише standartnews.соm. За година обаче дългът нараства с 2,22 млрд. евро, което се дължи на ръст на задълженията на държавата. Брутният външен дълг на сектор Държавно управление в края на март е 6,452 млрд. евро, като спрямо края на 2014 г. се увеличава с 425 млн. евро. За година дългът на сектор Държавно управление нараства с 2,985 млрд. евро (86,1%). Външните задължения на сектор Банки са 5,185 млрд. евро. Те намаляват със 706,6 млн. евро на годишна база. Външните задължения на Други сектори са 11,9 млрд. евро, като намаляват с 200 млн. евро за една година. В края на март вътрешнофирменото кредитиране е 15,84 млрд. евро, което е ръст с 141 млн. евро.
  За периода януари-март получените кредити и депозити от чужбина са 2,522 млрд. евро. От тях 2 млрд. евро са за сектор Държавно управление, основно поради придобитите от чужди инвеститори ценни книжа от емитираните през март облигации на международните пазари на обща стойност 3,1 млрд. евро.